Elektr energiyasini hisobga olish va nazorat qilishning avtomatlashtirilgan tizimini joriy etishni jadallashtirish chora-tadbirlari to‘g‘risida

O‘zbekiston Respublikasi Prezidentining “Yoqilg‘i-energetika sohasida o‘zaro hisob-kitoblarni yanada takomillashtirish va moliyaviy barqarorlikni oshirish chora-tadbirlari to‘g‘risida” 2019-yil 9-iyuldagi PF-5761-son Farmoniga muvofiq hamda “Elektr energiyasini hisobga olish va nazorat qilishning avtomatlashtirilgan tizimini joriy etish” loyihasini jadallashtirish maqsadida Vazirlar Mahkamasi qaror qiladi:
 1. “Elektr energiyasini hisobga olish va nazorat qilishning avtomatlashtirilgan tizimini joriy etish” loyihasini (keyingi o‘rinlarda — loyiha) amalga oshirishning asosiy yo‘nalishlari etib quyidagilar belgilansin:
 avtomatlashtirilgan elektron hisoblash va nazorat qilish tizimini “ishlab chiqarish — podstansiya — taqsimlash punkti — transformator podstansiyasi — iste’molchi” zanjiri asosida joriy qilish;
 hisoblagichlarni birinchi navbatda yirik iste’molchilar va tadbirkorlik subyektlarida o‘rnatish va ularni tizimga ulash;
 aholi yashash punktlarida barcha elektr energiyasi iste’molchilariga (maishiy, sanoat va budjet), taqsimlash punktlari va transformatorlarga hisoblagich va konsentratorlarni bir vaqtning o‘zida o‘rnatish va tizimga ulash hamda tarmoqdagi yo‘qotishlarni bartaraf etish;
 hisoblagichlarni o‘rnatish va joriy etilgan tizim imkoniyatlaridan samarali foydalanish bo‘yicha amaliy mashg‘ulotlar tashkil qilish orqali joylardagi barcha xodimlarning ko‘nikma va malakasini oshirish.
 2. Quyidagilar:
 elektr energiyasini hisobga olish uskunalarini, konsentratorlarni hamda butlovchi qismlarni ishlab chiqarish va hududlarga yetkazib berish grafigi 1-ilovaga muvofiq;
 hududlarning shahar va tumanlari kesimida elektr energiyasini hisobga olish va nazorat qilishning avtomatlashtirilgan tizimini joriy etish grafigi 2 — 15-ilovalarga muvofiq;
 elektr energiyasini hisobga olish va nazorat qilishning avtomatlashtirilgan tizimini (keyingi o‘rinlarda — EHNAT) joriy etishni tashkillashtirish bo‘yicha hududiy hamda tuman va shaharlar bo‘yicha ishchi guruhlarning (keyingi o‘rinlarda — ishchi guruhlar) namunaviy tarkibi 16 va 17-ilovalarga muvofiq;
 hududlarda mutaxassislarni elektr energiyasini hisobga olish va nazorat qilishning avtomatlashtirilgan tizimini joriy etish va foydalanishga o‘rgatish bo‘yicha amaliy mashg‘ulotlar o‘tkazish grafigi 18-ilovaga muvofiq tasdiqlansin.
 3. EHNAT joriy etishni tashkillashtirish bo‘yicha hududiy hamda tuman va shaharlar bo‘yicha ishchi guruhlar:
 hisoblagichlarni o‘rnatish va tizimga ulash ishlarini tashkillashtirishga mahalla raislari va nozirlarini jalb qilish hamda aholi o‘rtasida keng tushuntirish ishlari olib borilishini;
 hisoblagichlar o‘rnatilgan aholi xonadonlarida ishlatiladigan elektr energiyasi uchun to‘lovlarni o‘z muddatida amalga oshirish va yuzaga kelgan qarzdorliklarni undirish ishlarini;
 hududda EHNAT imkoniyatlaridan samarali foydalanish, o‘rnatilgan hisoblagichlarga servis xizmatlari ko‘rsatish ishlarini tizimli tashkil qilsin;
 EHNAT joriy etish bo‘yicha kunlik nazorat o‘rnatsin;
 amalga oshirilgan ishlar to‘g‘risida mas’ul tashkilotlar rahbarlarining hisobotlarini har haftada xalq deputatlari tuman va shaharlar Kengashlarida hamda har oyda viloyat darajasida eshitishni tashkillashtirsin.
 4. Elektr energiyasini hisobga olish va nazorat qilishning avtomatlashtirilgan tizimining viloyat va tumanlarda joriy etilishini nazorat qilish, natijadorligini o‘rganish va tahlil qilish maxsus komissiyasi (keyingi o‘rinlarda — Komissiya) 19-ilovaga muvofiq tarkibda quyidagi vazifalarni amalga oshirishini nazarda tutgan holda, tashkil etilsin:
 EHNAT joriy etilishi yuzasidan nazorat o‘rnatish;
 EHNAT joriy etishda aniqlangan kamchiliklarni o‘z vaqtida bartaraf etish;
 joriy etilayotgan EHNAT ommaviy axborot vositalari orqali targ‘ibot va tashviqot ishlarini amalga oshirib borish.
 5. Energetika vazirligi “Hududiy elektr tarmoqlari” AJ bilan birgalikda:
 2021-yil 1-yanvardan boshlab elektr energiyasi hisobini to‘liq yo‘lga qo‘yish, to‘lovlarni o‘z vaqtida va to‘liq undirishni ta’minlash, tizim orqali aniqlangan xatoliklarni tezkorlik bilan bartaraf etish ishlarini tizimli tashkillashtirsin;
 loyiha doirasida ajratiladigan mablag‘lardan maqsadli va samarali foydalanish, belgilangan tadbirlarni o‘z muddatida va sifatli amalga oshirsin;
 hisoblagichlarni o‘rnatish va joriy etilgan tizim imkoniyatlaridan samarali foydalanish bo‘yicha amaliy mashg‘ulotlar tashkil qilib, joylardagi barcha xodimlarning ko‘nikma va malakasini oshirsin;
 har bir tuman va shaharda hisoblagich o‘rnatish guruhlarini shakllantirish, ehtiyojga ko‘ra, tumanlararo mobil o‘rnatish guruhlarini tashkillashtirib, grafik asosida hududlarga jalb qilsin;
 mahalliy ishlab chiqaruvchi korxonalar bilan tuzilgan shartnomalar doirasida belgilangan to‘lovlar o‘z muddatida amalga oshirilishini ta’minlasin;
 mutasaddi vazirlik va idoralar bilan birgalikda loyihaning texnik-iqtisodiy asoslanishi ekspertizasini yakunlab, 2020-yil 1-noyabrga qadar tasdiqlash uchun Vazirlar Mahkamasiga kiritsin;
 podstansiyalar, taqsimlash punktlari va transformator podstansiyalariga hisoblagichlarni qo‘yishni o‘z mablag‘lari hisobidan moliyalashtirishni amalga oshirsin.
 6. “Hududiy elektr tarmoqlari” AJ:
 shahar va tumanlar bo‘yicha maishiy va sanoat hisoblagichlari, konsentratorlar, podstansiyalar, taqisimlash va transformator punktlariga o‘rnatiladigan hisoblagichlar va butlovchi qismlarni muddatida yetkazib bersin;
 har bir hududda hisoblagich va boshqa uskunalarni ta’mirlash va ularga servis xizmati ko‘rsatish shoxobchalarini tashkil qilsin;
 podstansiyalar, taqsimlash punktlari va transformator podstansiyalariga o‘rnatiladigan hisoblagichlarni ishlab chiqarishni mahalliy korxonalar bilan birgalikda tashkil qilish choralarini ko‘rsin.
 7. “Hududiy elektr tarmoqlari” AJ va Davlat aktivlarini boshqarish agentligining “Hududiy elektr tarmoqlari” AJ tarkibiga kiruvchi korxonalar xodimlari mehnatiga haq to‘lash tartibini belgilangan maqsadli ko‘rsatkichlarning xodimlar tomonidan bajarilishi, ish hajmi va sifatiga bog‘lash orqali hamda boshqa operatsion va kapital xarajatlarni optimallashtirish hisobiga takomillashtirgan holda oylik maoshlarini oshirish to‘g‘risidagi taklifiga rozilik berilsin.
 8. “Axborot texnologiyalari va kommunikatsiyalarini rivojlantirish vazirligi “Hududiy elektr tarmoqlari” AJ bilan birgalikda:
 ikki hafta muddatda elektr energiyasini hisobga olish va nazorat qilish tizimining konsentratorlari o‘rnatiladigan hududlarda aloqa va Internet qamrovi bilan ta’minlanganligi va aloqa sifati texnik talablarga mosligi darajasini o‘rgansin;
 bir oy muddatda barcha hududlarni aloqa va Internet qamrovi bilan joriy yil oxiriga qadar ta’minlash hamda aloqa sifatini texnik talablarga moslashtirish bo‘yicha amaliy chora-tadbirlar rejasini ishlab chiqsin hamda uning amalga oshirilishini ta’minlasin.
 9. O‘zbekiston Respublikasi Energetika vazirligi, Investitsiyalar va tashqi savdo vazirligi, “Hududiy elektr tarmoqlari” AJ bir oy muddatda “KT Corporation” (Janubiy Koreya) kompaniyasi bilan to‘g‘ridan to‘g‘ri muzokaralar o‘tkazib, Buxoro, Jizzax va Samarqand viloyatlarida import qilingan hisoblagichlar va boshqa asbob-uskunalarni ta’mirlash va ularga servis xizmati ko‘rsatish shoxobchalarini tashkil etish choralarini ko‘rsin.
 10. Mazkur qarorning bajarilishini nazorat qilish O‘zbekiston Respublikasi Bosh vazirining maslahatchisi — Sanoat va uning bazaviy tarmoqlarini hamda kooperatsiya aloqalarini rivojlantirish masalalari departamenti boshlig‘i hamda O‘zbekiston Respublikasi energetika vaziri A.S. Sultanov zimmasiga yuklansin.